I december 2018 vedtog ministrene fra WestMED-landene i Algier sammen med Kommissionen og Middelhavsunionen en erklæring og en handlingsplan, som understregede behovet for at fokusere på seks af de ti ovennævnte prioriteter. Betydningen af WestMED-initiativet blev bekræftet på ny med Middelhavsunionens anden ministererklæring om bæredygtig blå økonomi, der blev vedtaget den 2. februar 2021.

De ti lande forpligtede sig til at samarbejde om deres fælles interesse for Middelhavsområdet omkring tre mål: 1) øge sikkerheden til søs, 2) fremme bæredygtig blå økonomi, vækst og beskæftigelse og 3) bevare økosystemer og biodiversitet.

WestMED-initiativet er også relevant for Den Almindelige Kommission for Fiskeri i Middelhavet (GFCM) og dens nyligt vedtagne 2030-strategi. GFCM-strategien indeholder en fælles vision og vejledende principper for at opnå bæredygtigt fiskeri og bæredygtig akvakultur i Middelhavsområdet.

Initiativet bidrager til målene i konventionen om beskyttelse af Middelhavets havmiljø og kystområder (Barcelonakonventionen), handlingsplanen for Middelhavsområdet og Middelhavsstrategien for bæredygtig udvikling 2016-2025. Det bidrager også til resultaterne af det 21. møde mellem de kontraherende parter i Barcelonakonventionen, der blev afholdt i december 2019, og som indeholder en forpligtelse til at træffe konkrete foranstaltninger for at beskytte Middelhavet og yde støtte til en bæredygtig blå økonomi og en økologisk omstilling i regionen.

WestMED-initiativet er i fuld overensstemmelse med andre relevante EU-politikker, der er knyttet til regionen, såsom den europæiske naboskabspolitik. Det blev EU's anden havområdestrategi (efter havstrategien for Atlanterhavsområdet), der fremmer det maritime samarbejde på et større regionalt plan.

Initiativet er et direkte resultat af Euro-Middelhavs-ministererklæringen om den blå økonomi , der blev vedtaget på Middelhavsunionens konference i november 2015. Konferencen opfordrede de deltagende lande til at undersøge merværdien og gennemførligheden af passende maritime strategier på subregionalt plan. Initiativet bygger også på en årelang "5 + 5-dialog" mellem de ti deltagende lande.

Covid-19-pandemien udfordrede initiativets funktion og forvaltning, da de fleste møder skulle være virtuelle. Ikke desto mindre blev der gjort store fremskridt, til dels på grund af WestMED-medformændenes indsats. Initiativet har udvist løbende støtte til projekter og projektforslag, det har med succes oprettet to tekniske grupper om bæredygtig akvakultur og grøn skibsfart, det har leveret information til relevante indkaldelser af forslag fra EHFF/EHFAF delegeret til CINEA, og det har indgået vigtige partnerskaber ved at undertegne et aftalememorandum med Interreg og sammenslutningen af handels- og industrikamre i Middelhavsområdet (Association of the Mediterranean Chambers of Commerce and Industry (ASCAME)).

I de fem år, initiativet har eksisteret, har det vist sig at være en nyttig mellemstatslig platform til fremme af bæredygtige sektorer i den blå økonomi i hele det vestlige Middelhavsområde med sin bottom-up-tilgang. Medlemmer af initiativet og observatører i det styrende organ (styringsudvalget) opfatter det som et solidt forum for dialog og samarbejde. Navnlig har de særlige interessentkonferencer og hackathons samlet hundredvis af deltagere fra regionen.

Undersøgelsen blev gennemført mellem oktober 2021 og april 2022. Den omfattede skrivebordsundersøgelser sammen med en målrettet høring, hvor interessenter, medlemmer af WestMED-styringsudvalget, WestMED-medformænd og medlemmer af bistandsmekanismen alle blev interviewet for at sikre fuld repræsentation af de interesserede parter samt en geografisk balance. Forud for interviewene blev der sendt spørgeskemaer til WestMED-medlemslandene, og svarene indgik i vid udstrækning i revisionsundersøgelsen.

Kommissionen bestilte en uafhængig revisionsundersøgelse af gennemførelsen af WestMED-initiativet til støtte for nærværende rapport. I september 2021 begyndte leverandøren at arbejde på at afgøre, om initiativets mål var blevet opfyldt, eller om de skulle ajourføres for bedre at matche de nuværende prioriteter. Med henblik herpå tog leverandøren fire hovedperspektiver i betragtning: strategisk indsigt, evaluering af forvaltningsniveauet og prioriteterne, evaluering af initiativet og bistandsmekanismens rolle samt observatørernes perspektiv.

De nationale knudepunkter er hold af nationale eksperter med et omfattende netværk og et solidt kendskab til finansieringsmuligheder, som kan udpege områder med stort potentiale og bidrage til at udvikle projektidéer. De nationale knudepunkter tilbyder fortrolig og skræddersyet vejledning om projektudvikling, finansieringsmuligheder og partnermatchmaking og er i stand til at håndtere lokale prioriteter.

WestMED-styringsudvalget, eller WMSC, varetager ledelsen på højt plan for gennemførelsen af handlingsrammen. Det sikrer operationel koordinering, yder vejledning og støtte for at sikre, at initiativets forventede resultater opnås, og overvåger gennemførelsen heraf. WMSC omfatter nationale koordinatorer fra de relevante ministerier fra de deltagende lande, Kommissionen og Middelhavsunionen samt observatører.

·tekniske arbejdsgrupper og alliancer

·bredere samarbejde i Middelhavsområdet

3.1.1.Dialog og blødt diplomati

WestMED-initiativet har været medvirkende til at støtte medlemslandenes behov, hovedsagelig gennem støtte fra bistandsmekanismen og rammerne for det bløde diplomati, der er blevet etableret, og som letter dialogen mellem medlemmerne om fælles udfordringer og muligheder. Interessenterne sætter stor pris på den deltagelsesbaserede og inkluderende proces. Initiativet afspejler med succes de mange forskellige behov og udfordringer i regionen.

WestMED-initiativet er et forum for politisk dialog og udveksling og bygger i høj grad på aktiv inddragelse af et netværk af lokale interessenter fra de deltagende lande. De interessentkonferencer og hackathons, der organiseres af WestMED-initiativet — hovedsagelig for at lette udvekslingen af projektidéer og fremme specifik projektudvikling blandt regionale aktører i søfartssektoren — har konsolideret WestMED-initiativets position som et dokumenteret og effektivt redskab til at fremme kontakter mellem lande, som ellers har begrænsede samarbejdsmuligheder eller oplever politiske spændinger.

Arbejdet i WestMED's tekniske grupper og de maritime klynger har bidraget væsentligt til at styrke dialogen mellem de deltagende lande og deres maritime interessenter.

3.1.2.Samarbejde og partnerskaber

I forbindelse med overvågningen af relevante finansieringsmuligheder i den blå økonomi har bistandsmekanismen etableret specifikke metoder til samarbejde med institutionelle donorer, navnlig Interreg. Rammebestemmelserne for Samhørighedsfonden for 2021-2027 indeholder udtrykkelige bestemmelser om indarbejdelse af havområdestrategier. Der blev udarbejdet en køreplan for forbindelsesaktiviteter mellem Interreg Euro-MED (2021-27) og WestMED-initiativet. Denne køreplan vil øge koordineringen mellem aktørerne i Middelhavsområdet og bidrage til at skabe partnerskaber.

For at støtte partnerskaber mellem WestMED og relevante regionale sammenslutninger underskrev parterne bag bistandsmekanismen i 2021 et aftalememorandum med ASCAME. Formålet med aftalememorandummet er at etablere en solid samarbejdsramme for at fremme den blå økonomi, skabe et sikrere havområde og forbedre havforvaltningen i regionen. Nogle af de planlagte foranstaltninger omfatter fælles initiativer og fremmer dialog og samarbejde. Samarbejdet med ASCAME vil styrke initiativets forbindelser med den private sektor, hvilket vil føre til øget matchmaking og projektstøtteaktiviteter. Desuden letter aftalememorandummet videnoverførslen mellem relevante private og offentlige aktører.

I fremtiden vil bistandsmekanismen måske gerne undersøge mulighederne for at styrke samarbejdet og sågar undersøge projektforslag fra nye partnere eller finansieringskilder. Dette kan gøres inden for rammerne af Horisont Europa, EU's offentlig-offentlige partnerskab om en bæredygtig blå økonomi og EU-missionen: Genopretning af vores oceaner og farvande, navnlig i relation til Middelhavets fyrtårn med en tidshorisont på 2030, med fokus på forebyggelse og eliminering af forurening samt beskyttelse og genopretning af havets biodiversitet og klimaneutralitet og cirkularitet i den blå økonomi, hvilket også letter relevante interessenters engagement i missionens mål.

3.1.3.Projekttilskud

WestMED-initiativet har støttet medlemslandenes udvikling af projektforslag, hvoraf mange har haft held til at opnå finansiering. Dette er blevet meget værdsat af landene.

Indtil videre er 79 projektidéer blevet aktivt støttet af initiativets centrale team og nationale knudepunkter. De har en samlet værdi på ca. 92 mio. EUR. Derudover er mere end 160 projekter i overensstemmelse med initiativet, og de involverer omkring 600 partnere fra medlemslandene.

Tabel 1 indeholder eksempler på vigtige projekter, der har modtaget støtte i løbet af de seneste fire år. Dette er på ingen måde en udtømmende liste.

Navn Målsætning Kilde Beløb (i EUR) DESTIMED PLUS Fremme af integreret planlægning af kystturisme Interreg MED 3 076 000 DIGICIRC Europæisk klyngeledet accelerator for digitalisering af den cirkulære økonomi på tværs af nye sektorer Horisont 2020 3 755 000 PSAMIDES Optimering af havnedrift og forvaltning af lystbådehavne ved hjælp af innovative værktøjer Interreg MED 2 859 000 LIFE4MEDECA Reduktion af emissioner inden for ECA MED-området LIFE-programmet 1 637 000 AFRIMED Genopretning af algeskove i Middelhavet EHFF 1 858 000 WESTMOPOCO Beredskab over for kemiske udslip GD ECHO 868 000

WestMED Project Awards

WestMED Project Awards (2021) var en lejlighed til at fokusere på og støtte andre projekter end dem, der aktivt støttes af bistandsmekanismen og de nationale knudepunkter. Målet var at udpege, fremvise og hylde ekstraordinære projekter, der leverer innovative og reproducerbare løsninger på en række områder, og som er et udtryk for WestMED-initiativets vision for det vestlige Middelhavsområde. I 2021 deltog i alt 54 interessante og værdifulde projekter fra begge sider af Middelhavet i konkurrencen.